Na podlagi 17. in 21. člena Zakona o športu (Uradni list RS, št. 29/17, 21/18 – ZNOrg, 82/20, 3/22 – ZDeb in 37/24- ZMat-B), 9. člena Odloka o sofinanciranju letnega programa športa v občini Zagorje ob Savi (Uradni list RS, št. 130/23) in 6. člena Letnega programa športa v občini Zagorje ob Savi za leto 2026 (Uradni list RS, št 109/25), Občina Zagorje ob Savi objavlja

JAVNI RAZPIS

ZA SOFINANCIRANJE LETNEGA PROGRAMA ŠPORTA V OBČINI ZAGORJE OB SAVI ZA LETO 2026

1. Naročnik javnega razpisa za sofinanciranje LPŠ (v nadaljevanju JR):

Občina Zagorje ob Savi, Cesta 9. avgusta 5, 1410 ZAGORJE OB SAVI.

1. Predmet JR:

Za uresničevanje javnega interesa v športu se v občini v letu 2026 z JR sofinancirajo:

ŠPORTNI PROGRAMI:

* prostočasna športna vzgoja otrok in mladine:
  + celoletni prostočasni športni programi: do 6 in 7 do 19 let (PRO1) ter U-7/8 do U-11/12 (PRO2),
* Športna vzgoja otrok in mladine usmerjenih v kakovostni in vrhunski šport (USM):
  + celoletni tekmovalni programi otrok in mladine: od U-12/13 do U-18/20,
  + dodatni programi kategoriziranih športnikov mladinskega (MLR) in perspektivnega (PR) razreda.
* kakovostni (KŠ) in vrhunski (VŠ) šport:
  + celoletni tekmovalni programi odraslih in športna promocija,
  + dodatni programi kategoriziranih športnikov državnega (DR), mednarodnega (MR), svetovnega (SR) in olimpijskega (OR) razreda.
* šport invalidov (ŠI):
  + celoletni športnorekreativni programi invalidov.
* športna rekreacija (RE):
  + celoletni športnorekreativni programi odraslih.
* šport starejših (ŠSTA):
  + celoletni športnorekreativni programi starejših.

ŠPORTNI OBJEKTI IN POVRŠINE ZA ŠPORT V NARAVI:

* stroški obratovanja športnih objektov, v/na katerih se izvajajo programi LPŠ.

RAZVOJNE DEJAVNOSTI V ŠPORTU:

* izpopolnjevanje strokovnih kadrov,

ORGANIZIRANOST V ŠPORTU:

* delovanje športnih društev in njihovih zvez.

1. Upravičeni izvajalci LPŠ:

Na JR lahko v skladu s 5. členom Odloka kandidirajo prijavitelji, ki postanejo upravičeni izvajalci LPŠ, če izpolnjujejo naslednje pogoje:

* imajo sedež v občini Zagorje ob Savi,
* so na dan objave JR za sofinanciranje LPŠ najmanj eno (1) leto registrirani v skladu z veljavnimi predpisi,
* ena od dejavnosti po Standardni klasifikacij dejavnosti (SKD), za katere so prijavitelji registrirani, je:
  + SKD: 93.120 – dejavnost športnih klubov,
  + SKD: 93.190 – druge športne dejavnosti,
* Izvajajo programe in/ali področja športa skladno z Odlokom in LPŠ, se pravočasno prijavijo na JR ter izpolnjujejo vse pogoje JR,
* imajo za na JR prijavljene programe in/ali področja športa:
  + zagotovljene materialne in prostorske pogoje,
  + zagotovljen ustrezno izobražen/usposobljen kader za delo v športu (odločba o vpisu v razvid),
  + izdelano finančno konstrukcijo, iz katere so razvidni viri prihodkov in stroškov izvedbe programov,
  + urejeno evidenco članstva (športna društva, zveze) ter evidenco o udeležencih programov.

Prijavitelji, ki ne izpolnjujejo navedenih pogojev, se v nadaljevanju postopka izločijo iz ocenjevanja in vrednotenja.

Športna društva in njihove zveze imajo pod enakimi pogoji prednost pri ocenjevanju in vrednotenju.

1. Pogoji in merila za sofinanciranje LPŠ:

Na JR prispele vloge bodo ovrednotene v skladu s Pogoji in merili za izbiro in sofinanciranje ter ocenjevanje in vrednotenje LPŠ v občini Zagorje ob Savi, ki so sestavni del Odloka.

Izvleček pogojev in meril za 2026 je sestavni del razpisne dokumentacije.

1. Višina razpisanih sredstev:

Višina razpisanih sredstev na JR znaša 135.500,00 €**.** Proračunska sredstva so zagotovljena skladno s sprejetim Odlokom o proračunu občine za leto 2026 in LPŠ za leto 2026.

1. Rok za porabo sredstev:

Dodeljena sredstva morajo biti porabljena najkasneje do 31. 12. 2026.

1. Razpisni rok:

Rok za prijavo na JR je do vključno do petka, 20. februarja 2026.

1. **O**dpiranje in obravnava prispelih vlog ter obveščanje o izidu JR:

Postopek JR vodi komisija za izvedbo JR.

Vloge, ki ne bodo oddane pravočasno, ne bodo obravnavane in bodo na zahtevo vrnjene pošiljatelju.

Odpiranje prispelih vlog bo komisija opravila najkasneje v osmih (8) dneh od zaključka JR in ne bo javno.

V primeru nepopolnih vlog oziroma vlog s pomanjkljivo dokumentacijo bo komisija v roku osmih (8) dni od odpiranja prijavitelje pozvala, da vlogo v roku osmih (8) dni dopolnijo. V kolikor vloga v roku ne bo dopolnjena, bo s sklepom zavržena!

Zavrnjene bodo vse vloge, ki ne bodo izpolnjevale pogojev določenih v besedilu JR in razpisne dokumentacije za posamezni športni program in/ali področje.

Prijavitelji bodo z odločbo direktorja občinske uprave o izidu JR obveščeni v roku osem (8) dni po sprejeti odločitvi o izboru. Z izbranimi izvajalci bo župan občine podpisal pogodbe o sofinanciranju LPŠ za leto 2026.

1. Način dostave vlog:

Vlogo za sofinanciranje programov in/ali področij športa za leto 2026 morajo prijavitelji izpolniti na prijavnih obrazcih in zraven predložiti vsa pripadajoča in zahtevana dokazila.

Izpolnjeno dokumentacijo »RAZPISNI OBRAZCI« (izključno v excel formatu) in vse zahtevane priloge (podpisane in/ali žigosane obrazce »SPLOŠNO«, »IZJAVA«, n-krat »SOGLASJE« ter kopije potrdil, računov, rezultatov (izključno v pdf. formatu) je potrebno v razpisnem roku poslati na e-naslov: [petra.mars@zagorje.si](mailto:petra.mars@zagorje.si).

Vloga je prispela pravočasno, če je bila na e-naslov poslana zadnji dan roka za oddajo do 24:00.

1. Kontaktne osebe za dodatne informacije:

Informacije in navodila za sodelovanje pri razpisu dobijo kandidati na Občini Zagorje ob Savi.

Kontaktni osebi: Olaf GRBEC; [olaf.grbec@gmail.com](mailto:olaf.grbec@gmail.com) in Petra MARS: [petra.mars@zagorje.si](mailto:petra.mars@zagorje.si).

1. Informacije o razpisni dokumentaciji:

Prijavitelji lahko razpisno dokumentacijo dvignejo na občinski upravi v času uradnih ur.

Dokumentacija je na voljo tudi na spletni strani občine: [www.zagorje.si](http://www.zagorje.si).

Številka: 16. 1. 2026

Datum: 430-4/2026

Občina Zagorje ob Savi:

Matjaž ŠVAGAN, župan